REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/287-14

13. oktobar 2014. godine

B e o g r a d

Z A P I S N I K

DEVETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 9. OKTOBRA 2014. GODINE

Sednica je počela u 12,00 časova.

Sednicom je predsedavala Vesna Marjanović, predsednica Odbora.

Sednici su prisustvovali: Milorad Cvetanović, Vladimir Đukanović, Mirjana Andrić, Nebojša Tatomir, Dušica Stojković, Sanja Nikolić, Branka Karavidić i Aleksandar Jugović, članovi Odbora.

Sednici je prisustvovao: Milovan Drecun, zamenik člana Odbora.

Sednici nisu prisustvovali članovi Odbora: Milena Turk, Milan Stevanović, Saša Mirković, Nenad Milosavljević, Srđan Dragojević, mr Aleksandra Jerkov, Mira Petrović i Ljiljana Nestorović, niti njihovi zamenici.

Sednici su prisustvovali predstavnici Ministarstva kulture i informisanja: Dejan Ristić, državni sekretar; Ana Vučetić, pomoćnik ministra; Aleksandra Fulgosi, pomoćnik ministra i Igor Jovičić, sekretar; predstavnici Nacionalnog saveta za kulturu: Miro Vuksanović, predsednik; Ivana Stefanović, Žarko Dragojević, Slobodan Vujović, Karolj Viček, Vesna Injac Malbaša i Dejan Stojanović, članovi.

Predsedavajuća je konstatovala da su ispunjeni uslovi za rad i odlučivanje, te je stavila na glasanje predloženi

D n e v n i r e d

1. Razmatranje Izveštaja o radu Nacionalnog saveta za kulturu, za period jul 2013. – jul 2014. godine;
2. Donošenje odluke o organizovanju Javnog slušanja;
3. Razno.

**PRVA TAČKA:** Razmatranje Izveštaja o radu Nacionalnog saveta za kulturu, za period jul 2013. – jul 2014. godine

**Vesna Marjanović** je pozdravila sve prisutne i podsetila da je Odbor za kulturu i informisanje do sada razmatrao sve izveštaje, zaključke i predloge Nacionalnog saveta za kulturu. Izveštaj o radu Nacionalnog saveta za kulturu za period jul 2013 - jul 2014. godine dostavljen svim članovima Odbora u materijalu za sednicu, te je reč dala gospodinu Vuksanoviću.

**Miro Vuksanović** je istakao da se sa zadovoljstvom obraća članovima Odbora, predstavnicima Ministarstva za kulturu i prisutnim članovima Saveta.

Naglasio je da Nacionalni savet za kulturu Izveštaj podnosi u skladu sa Zakonom o kulturu, na osnovu koga i obavlja svoju delatnost.

Posebno je istakao da je status Nacionalnog saveta za kulturu isti kao što je bio u julu 2011. godine, kada je i konstituisan.

Rekao je da je Nacionalni savet samostalno, nestranačko telo, u čijem sastavu su stvaraoci i stručnjaci koji su veoma aktivni u zemlji i inostranstvu.

Skrenuo je pažnju na četiri tačke u Izveštaju, koje definišu platformu za rad Nacionalnog saveta za kulturu, koje su utvrđene u junu ove godine.

Rekao je da se prva tačka odnosi na potrebu da Savet radi u punom sastavu, kako bi se prevazišle teškoće u radu koje traju već dve godine, a odnose se na nemogućnost da se obezbedi kvorum, kao i na činjenicu da nisu zastupljene neke važne delatnosti u oblasti kulture, a nedostaje i predstavnik iz nekog od nacionalnog saveta nacionalnih zajednica.

Naglasio je da se druga tačka odnosi na molbau da se status i uslovi rada Saveta reše u samoj Skupštini, jer je Narodna Skupština imenovala Nacinalni savet za kulturu na osnovu Zakona o kulturi, u maju 2011. godine.

Ukazao je da se treća tačka odnosi na uspostavljanje i kontinuiranu saradnju Nacionalnog saveta za kulturu sa Odborom za kulturu i informisanje i sa Ministarstvom kulture i informisanje.

Rekao je da četvrta tačka ističe posvećenost Nacionalnog saveta primeni Zakona o kulturi, kao i da će Savet učestvovati u eventualnim izmenama i dopunama ovog zakona, te da će učestvovati u pripremi predloga drugih zakona i strategija iz oblasti kulture, organizovanju javnih rasprava i drugo.

**Ivana Stefanović** je istakla da Izveštaj o kome je reč predstavlja preciznu sliku svega što je radio Nacionalni savet za kulturu, a izrađen je na osnovu uredno vođenih zapisnika.

Naglasila je da je Odbor za kulturu i informisanje pre oko 13 meseci prihvatio Izveštaj Saveta za kulturu za prethodni period.

Rekla je da se u međuvremenu dosta stvari promenilo, ali da se neke stvari u radu Saveta nisu promenile, što je prouzrokovalo da u značajnoj meri budu prikazane u Izveštaju.

Ocenila je kao pozitivnu činjenicu, što je Nacionalni savet, kao i ranijih godina, ostvario veliku aktivnost, što se vidi kroz održanih 10 redovnih i tri vanredne sednice, kao i učešćem u svim važnim pitanjima.

Ukazala je na negativnu činjenicu da je Savet radio i ove godine u nepotpunom sastavu, što je skoro tehnička stvar, ali je potrebno da što pre bude prevaziđena, kao i potreba da se reši pitanje materijalnog i statusnog položaja Nacionalnog saveta za kulturu.

Naglasila je da se Nacionalni savet za kulturu bavio sistemskim pitanjima, kao što je rad na pripremi Strategije, u meri u kojoj su te aktivnosti spadale u nadležnost Saveta, inicijativama i predlozima zakonodavne prirode u vezi sa zakonima.

Rekla je da su razmatrali i davali mišljenja pri dodeli statusa ustanovama od nacionalnog značaja, bavili se rešavanjem statusa i položaja slobodnih umetnika, pitanjima u vezi sa modelom kulturne politike, kao i raspisivanjem i realizacijom konkursima u okviru Ministarstva kulture, što su vrlo važni poslovi koji su obavljeni u izveštajnom periodu.

Naglasila je da je Savet veliku pažnju posvetio iznalaženju forme za organizaciju obeležavanja Prvog i 100 godina od smrti Stevana Stojanovića Mokranjca.

Istakla je da je Savet učestvovao u pripremi budžeta za narednu godinu.

**Vesna Marjanović** je podsetila da je Odbor o nekim od navedenih tema razgovarao i prilikom razmatranja prethodnog izveštaja, kao i da je jedan od zaključka bio, da je kada je u pitanju obezbeđivanje uslova rada Nacionalnog saveta za kulturu, neophodna izmena i dopuna Zakona o kulturi, jer se došlo do zaključka da je to jedini pravni put da se odredi pravni osnov, kako bi Narodna skupština mogla da bude obavezana da te uslove i obezbedi.

Naglasila je da je to bio prvi put da da bude ostvaren međupartijski konsenzus, a da je kolega Zoran Babić, kao predsednik Administrativnog odbora tada pokazao veliku volju da taj problem bude rešen.

Rekla je da pokušaj nije uspeo, jer je u međuvremenu promenjeno ministarstvo, a novo je povuklo predlog zakona, uz obrazloženje da se pripremaju i druge izmene Zakona o kulturi, pa će pitanje obezbeđivanje uslova rada Nacionalnog saveta za kulturu biti predmet sveobuhvatnih izmena.

Istakla je da je važno znati, da je Nacionalni savet za kulturu, jedini savet koji je formiran u Republici Srbiji, koji radi potpuno dobrovoljno i koji nema ni svoju kancelariju, ni svoj telefon, što čini još značajnijim entuzijazam koji su pokazali njegovi članovi.

Upoznala je prisutne da je Odbor za kultutru i informisanje, u prethodnom sazivu, razmatao i pitanje u vezi sa članom koji nije ponovo izabran ispred Saveta nacionalnih zajednica, ali je naglasila da to nije problem ni Ministarstva, ni Narodne skupštine, već onoga ko je ovlašćeni predlagač po zakonu, a to su Nacionalni saveti nacionalnih manjina.

Obavezala se, da će kao predsednica Odbora, dostaviti dopis ovlašćenom predlagaču i zamoliti ih proceduru izbora člana Nacionalnog saveta pokrenu u najhitnijem roku.

Predsedavajuća je otvorila raspravu u vezi sa ovom tačkom Dnevnog reda, u kojoj su učestvovali: Nebojša Tatomir, Vladimir Đukanović, Miro Vuksanović, Vesna Marjanović, Dejan Ristić, Branka Karavidić, Milorad Cvetanović, Slobodan Vujović, Ivana Stefanović, Žarko Dragojević, Vesna Injac Malbaša, Milovan Drecun.

U raspravi su članovi Odbora, predstavnici Nacionalnog saveta za kulturu i predstavnici Ministarstva kulture i informisanja naizmenično iznosili stavove i davali informacije i objašnjenja koja su se u najvećoj meri odnosili na:

-Obavezu stvaranja boljih uslova za rad Nacionalnog saveta za kulturu, koje će biti moguće obezbediti usvajanjem izmena i dopuna Zakona o kulturi, a što predstavlja osnov za kvalitetniji rad;

-Potrebu unošenja u naredni Izveštaj okvirnog plana rada i strategije na osnovu nadležnosti koje su specifično dodeljene Nacionalnom savetu za kulturu;

-Pojašnjenje koncepcije sajta Nacionalnog saveta za kulturu, na kome, između ostalog, stoje i informacije u vezi sa planom rada i prioritetima Saveta, u narednom periodu, kao i velika zbirka analiza i zaključaka koje je izradio Nacionalni savet;

-Ukazivanje na odredbe Zakona o kulturi, kojima je precizno definisan delokrug rada Saveta, kao i obaveznu javanost u radu, te nadležnosti Saveta koji je savetodavno telo koje nema izvršnu vlast, već svoje preporuke daje Ministarstvu kulture i informisanja, Odboru za kulturu i informisanje, ustanovama kulture itd;

-Informmaciju da je Radna grupa Ministarstva kulture i informisanja izradila nacrt izmena i dopuna Zakona o kulturi, koji je na sednici Nacionalnog saveta za kulturu održanoj 1. oktobra, prezentovan članovima Saveta i trenutno je predmet analize, nakon čega će biti pripremljen Predlog zakona koji će biti upućen Narodnoj skupštini. S tim u vezi, ukazano je na činjenicu da je Nacionalni savet opredelio svoja tri člana da učestvuju u izradi izmena i dopuna Zakona o kulturi, koji su bila vrlo aktivna. Rečeno je da se sa radom stalo pre pola godine, nakon čega je pre desetak dana Nacionalni savet dobio nacrt zakona, izrađen bez konsultacija sa njima, što do sada nije bila praksa;

-Potrebu uspostavljanja bolje komunikacije između Nacionalnog saveta za kulturu i Ministarstva kulture i informisanja;

-Aktivnost Nacionalnog saveta za kulturu, koja će biti realizovana na način što će 5. novembra biti održana sednica na temu „Muzejska delatnost u Srbiji danas“, na kojoj će posebna pažnja biti posvećena stanju u Narodnom muzeju i Muzeju savremene umetnosti, te da će biti razmotreni nacrti zakona koji dolaze iz Ministarstva, a koji se odnose na postupanje sa arhivskom građom, kao nacrti zakona koji se odnose na biblioteke;

-Dinamiku rada Nacionalnog saveta koja je usaglašena sa Poslovnikom, tako da se sednice održavaju prve srede u mesecu, dok se vanredne sednice održavaju u toku meseca;

-Zahtev da sekretar Odbora za kulturu i informisanje i sekretar Nacionalnog savetaza kulturu zajednički pripreme informaciju o dosadašnjim odlukama i temama koje je Savet raspravljao;

-Potrebu da Odbor bude informisan o rezultatima rada Nacionalnog saveta za kulturu, kao i o razlozima eventualnog neostvarivanja nekih od planiranih aktivnosti;

-Ukazivanje na zaključke Odbora za kulturu i informisanje koji su doneti u vezi sa Izveštajem Nacionalnog saveta za kulturu od prošle godine, koji potvrđuju da je Savet ostvario značajne rezultate u svom radu, da je ukazao na ozbiljne probleme, kao i da će se Odbor za kulturu i informisanje i Narodna skupština zalagati da se predložene mere, zaključci, preporuke, inicijative realizuju, te da će unapređivati saradnju sa nadležnim ministarstvom kako bi se zaustavila tendencija smanjivanja budžeta za kulturu i omogućilo stvaranje povoljnih uslova za rad ustanova kulture, ali da je malo od usvojenih zaključaka sprovedeno;

-Potrebu da se zajedničkim radom svih relevantnih subjekata omogući poboljšanje kulturnog života, što članovi Nacionalnog saveta za kulturu, kao pojedinci čine, svako u svojoj oblasti, ali da je potrebno angažovanje svih nadležnih organa, institucija i ustanova kako bi došlo do značajnog poboljšanja u funkcionisanju kulturnog života naše države;

-Isticanje teškoća koje je Nacionalni savet za kulturu imao u nastojanjima da se poveže sa državom koja ga je osnovala, a pre svega, sa Ministarstvom kulture i informisanja, te da razlog za takvu situaciju leži u samom Zakonu o kulturi, jer nije precizno formulisao delokrug rada Saveta, kao ni njegovu u oblasti kulture;

-Ukazivanje na praktične rezultate Nacionalnog saveta za kulturu, koji se iskazuju kroz: 36 održanih redovnih sednica u proteklih tri godine i 10 vanrednih sednica, izrađen Pravilnik o kriterijumu za sticanje statusa istaknutih umetnika, dodeljivanje statusa ustanova od nacionalnog značaja zajedno sa komisijom Vlade, iniciranje izmena Zakona o kulturi, izradu modela kulturne politike, analizu stanja u različitim oblastima i njihovo razmatranje na tematskim sednicama Saveta, i to u oblastima: bibliotečke delatnosti, pozorišne, filmske, kinematografske, muzike, delatnosti, amaterskom stvaralaštvu i kulturnom nasleđu, pokrenuli inicijativu za izradu zakona o pozorištu, kao i zakona o muzičkim i izvođačkim delatnostima;

-Skretanju pažnje na probleme koji se javljaju zbog nepostojanja kontinuiteta vlasti, s obzirom da Nacionalni savet za kulturu postoji samo tri godine, za koje vreme je promenjeno četiri ministra kulture, četiri sastava ministarstva i isto toliko skupštinskih odbora;

-Ukazivanje na značajan doprinos koji su članovi Nacionalnog saveta za kulturu dali poboljšanju kulturnog miljea Srbije, posebno kada se ima u vidu da je oblast kulture problematična oblast našeg društvenog života, te da su članovi Saveta pokazali izraženu ambiciju da na sveobuhvatan savetodavan način pomognu da se ova oblast unapredi.

Predsedavajuća je, zaključujući raspravu u vezi sa ovom tačkom dnevnog reda dala pojašnjenje u vezi sa prethodnim razmatranjem Izveštaja koji je podneo Nacionalni savet za kulturu, a koji je razmatrao Odbor za kulturu i informisanje, koji je usvojio set zaključaka i uputio ga Narodnoj skupštini na usvajanje, ali da su nakon toga raspisani izbori, zbog čega se Predlog zaključaka Odbora nije našao na dnevnom redu Narodne skupštine.

Predsednica je stavila na glasanje Izveštaj o radu Nacionalnog saveta za kulturu za period jul 2013. – jul 2014. godine.

Članovi Odbora za kulturu i informisanje su **jednoglasno** usvojili Izveštaj o radu Nacionalnog saveta za kulturu za period jul 2013. – jul 2014. godine.

**Vesna Marjanović** je usmeno iznela Predlog zaključaka povodom razmatranja Izveštaja o radu Nacionalnog saveta za kulturu za period jul 2013. – jul 2014. godine, koji će biti naknadno usvojeni na sednici Odbora:

1) Narodna skupština konstatuje da je Nacionalni savet za kulturu u Izveštaju za period jul 2013/2014. godine predstavio svoje aktivnosti koje proizlaze iz zakonom utvrđenog položaja ovog stručnog savetodavnog tela;

2) Narodna skupština konstatuje da je Nacionalni savet za kulturu u mnogim oblastima rada ostvario značajne i vidljive rezultate, što je celovito predstavio u godišnjem izveštaju, a u skladu sa poslovima i zadacima koji su propisani Zakonom o kulturi;

3) Narodna skupština podržava predložene mere, zaključke, preporuke i inicijative iskazane u izveštaju i poziva Vladu, nadležna ministarstva i druge državne organe da u okviru svojih nadležnosti preduzmu mere i aktivnosti kako bi predložene mere i preporuke mogle biti realizovane;

4) Narodna skupština i Odbor za kulturu i informisanje posebnu pažnju posvećuju zakonodavnom okviru koji ima značaj za integrisani kulturni razvoj Republike Srbije i podsticaće izradu i donošenje:

-Strategije kulturnog razvoja Republike Srbije,

-Zakona o pozorištu, Zakona o kulturnom nasleđu i muzejima, Zakona o arhivskoj građi i arhivskoj službi i drugih relevantnih zakona iz oblasti kulture;

5) Narodna skupština i Odbor podržavaju napore Ministarstva za kulturu i informisanje i Nacionalnog saveta za kulturu da se u što kraćem roku pripremi Predlog zakona o izmenama i dopunama Zakona o kulturi, kojim će se između ostalog rešiti pitanje materijalnog statusa i delokruga rada Nacionalnog saveta za kulturu.

**DRUGA TAČKA** – Donošenje odluke o organizovanju javnog slušanja.

**Vesna Marjanović** je podsetila članove Odbora da je na Trećoj sednici, održanoj 26. juna, usvojen okvirni plan javnih slušanja, a jedna od tema je bila - razmatranje paketa medijskih zakona, za koje se u tom trenutku nije znalo kada će kao predloozi ući u skupštinsku proceduru, niti po kom postupku.

Naglasila je da su zakoni usvojeni po hitnom postupku, kao i da je sada vreme da bude organizovano javno slušanje, tim pre što je prilikom predstavljanja najnovijeg Izveštaja EU, naglašena neophodnost organizovanja javnih slušanja u Narodnoj skupštini, naročito u okviru primene medijskih zakona.

Predložila je da javno slušanje bude organizovano 22. oktobra, na temu: „Paket medijskih zakona - *Načela, implementacija i kontrola primene zakona“,* tako što bi obuhvatalo tri celine i bilo posvećeno implementaciji paketa medijskih zakona.

Objasnila je da bi uvodni deo bio protokolaran, a učesnicima bi se obratili predstavnici Ministarstva kulture, kako bi dali informacije sa aspekta izvršne vlasti.

Rekla je da bi drugi deo obuhvatio pitanja medijskih sloboda i položaja novinara, i predložila da budu pozvani: dr Jovanka Matić iz Instituta društvenih nauka, koja je stručnjak za medijsku politiku i medije u Srbiji, a objavila je i rad u vezi sa kriterijumima Saveta Evrope za određivanje medijskih sloboda u zemljama Saveta Evrope, kao i predstavnici dva novinarska udruženja, UNS-a i NUNS-a, koji bi prevashodno govorili o položaju novinara.

Istakla je da bi u trećem delu bile razmotrene tri teme koje su značajne za primene zakona. Jedna je prelazak na programsko finansiranje medija, u okviru koje bi bilo predstavljeno istraživanje koje je podržala Evropska komisija, koja pokazuje kakve su bile dosadašnje prakse i kakve bi mogle biti preporuke za dalje programsko finansiranje medija. Druga tema odnosila bi se na programsko delovanje pružalaca medijskih usluga, u okviru koje bi učešće uzeo gospodin Karadžić, predsednik Regulatora. Treća tema bi se odnosila na digitalizaciju, koja je sve značajnija za elektronske medije, kao i kakve se posledice očekuju nakon uvođenja digitalizacije u odnosu na medijsku sliku u Srbiji.

Predsedavajuća je otvorila raspravu u vezi sa ovom tačkom dnevnog reda u kojoj su učestvovali: Dušica Stojković, Vladimir Đukanović, Milovan Drecun, Branka Karavidić, Sanja Nikolić,

Predlozi, stavovi, primedbe, informacije iznete u raspravi odnosile su se na:

-Predlaganje učesnika koje treba pozvati na javno slušanje i obrazlaganje datih predloga;

-Ukazivanje na izuzetno kratak rok od kada je set medijskih zakona usvojen do organizovanja predloženog javnog slušanja, te nemogućnosti da se u tako kratrkom roku objektivno sagleda kvalitet primene ovih zakona;

-Objašnjenje da je protekao dovoljno dugačak period od kada su čllanovi Odbora usvojili okvirni plan javnih slušanja, kada nisu bile istaknute primedbe, kao i na činjenicu da je materijal za ovu sednicu dostavljen članovima Odbora pre dva, tri dana, što je bilo dovoljno vrmena da se predlog kvalitetno razmotri;

-Iznošenje primedbe o učestalom negativnom reagovanju pojedinih članova Odbora na teme koje se odnose na medijske slobode;

-Ukazivanje na potrebu da se razmotri dinamika implementacije seta medijskih zakona, na koji način se ona panira, kakvi su do sada uočeni problemi, kao i koje su ključne teme u vezi sa kojima je potrebno angažovanje svih relevantnih državnih organa i institucija.

-Isticanje velike odgovornosti i potpune posvećenosti SNS-a, kao najveće vladajuće stranke, unapređenju medijskih sloboda u Srbiji, što je od vitalnog značaja za sveukupno napredovanje društva i države, bez obzira na proces pristupanja EU;

-Izražavanje uverenja da će svi članovi Odbora za kulturu i informisanje, bez obzira da li pripadaju poziciji ili opoziciji, u narednom periodu, zajedničkim radom uspeti da na ovom planu stvore situaciju, u kojoj će Narodna skupština moći da prednjači u davanju rešenja, naročito na polju implementacije medijskih zakona;

-Pojašnjenje veoma složene procedure za organizovanje javnog slušanja, koja je znatno zahtevnija od procedure predviđene za zakazivanje sednica odbora;

-Iznošenje predloga da se o organizovanju konkretnog javnog slušanja odlučuje naredne nedelje, kako bi se omogućilo da svi članovi Odbora daju kvalitetne predloge učesnika na javnom slušanju;

-Ukazivanje na striktno poštovanje Poslovnika od strane predsednika Odbora;

Predsedavajuća je zaključila raspravu u vezi sa ovom tgačkom Dnevnog reda i stavila na glasanje **predlog** Narodnog poslanika Vladimira Đukkanovića, da se odlučivanje o organizovanju Javnog slušanja na temu „Paket medijskih zakona - *Načela, implementacija i kontrola primene zakona“,* odloži za narednu sednicu Odbora za kulturu i informisanje.

Članovi Odbora su **većinom glasova** USVOJILI predlog da se odlučivanje o organizovanju Javnog slušanja na temu „Paket medijskih zakona - *Načela, implementacija i kontrola primene zakona“,* odloži za narednu sednicu Odbora za kulturu i informisanje.

**TREĆA TAČKA** – Razno.

**Vesna Marjanović** je obavestila članove Odbora da je primila dopis Udruženja novinara Srbije i predsednika izvršnog odbora UNS-a koji su se obratili Odboru za kulturu i informisanje sa molbom da se 23. oktobra organizuje sastanak u Narodnoj skupštini, na kome bi članovi Odbora primili delegaciju Svekineskog udruženja novinara koja je u poseti Udruženja novinara Srbije i pozvala zainteresovane članove Odbora da prisustvuju tom sastanku.

**Vladimir Đukanović** je obavestio članove Odbora da je prisustvovao skupu koji je Savet Evrope organizovao u Skoplju, na kome je razmatrana tema u vezi sa stepenom transparentnosti vlasništva u medijima.

Istakao je da je skup bio lepo organizovan, kao i da se vodila kvalitetna rasprava.

Rekao je da je planirano da se sledeći takav skup organizuje u Tirani u Albaniji.

Zakljzčio je da se najveći broj zemalja iz regiona suočava sa gotovo istim problemima, ali da Srbija ima znatno bolji zakonodavni okvir u odnosu na veliki broj drugih zemalja u regionu, pa možda čak i u Evropi, ali da značajnu pažnju treba posvetiti kvalitetnoj primeni usvojenih zakona.

Sednica je zaključena u 14,10 časova.

NAPOMENA: Obrađeni tonski snimak Devete sednice Odbora za kulturu i informisanje je sastavni deo ovog zapisnika, u skladu sa članom 81. Poslovnika Narodne skupštine.

SEKRETAR ODBORA PREDSEDNICA ODBORA

Sanja Pecelj Vesna Marjanović